Prohászka Imaszövetség Kedves Tagjai!

Krisztusban Kedves Testvéreim!

Egy újév kezdete egyben mindig az életünk átgondolásának, a lehetőségeink mérlegelésének, az elhatározások meghozatalának és fokozatos aprópénzre váltásának az időszaka is. Érdemes ilyenkor egy kicsit leülni, elcsendesedni és imádságban megvizsgálni: mi az, amin Isten is szeretné, hogy változtassak; mi az, ami még inkább közelebb segítene Hozzá és a többi ember szolgálatához; mi az, ami nagyobb békét és lelki nyugalmat adna.

Az év eleje egyben felhívás arra is, hogy az Imaszövetségben betöltött feladatomat, szerepemet is átgondoljam: hogyan tudnám még jobban szolgálni a hivatások ügyét, hogyan tudnék hozzájárulni ahhoz, hogy az emberek meghallják Isten hívó szavát, és arra egész életükkel meg is adják a feleletet.

Kérem, fogadják szeretettel Prohászka Ottokár püspök gondolatait:

„Legyen tehát dicsőség Istennek a mélységben; legyen lelki békéje a világnak, szegénynek - gazdagnak, de ne azért, hogy a gazdag világ a szegényt lelki békével kifizesse, s az országra, mely nem a világból való, utalja, míg magamagának a világból való országot is lefoglalja, hanem azért, hogy amint a kimondhatatlan s minden kincset meghaladó földöntúli ország meg lett osztva szegénnyel s gazdaggal: úgy e földről való országból se zárjunk ki senkit. E két országot foglalja egybe a szózat: dicsőség Istennek a mélységben!”

*(Prohászka Ottokár: Új elmélkedések)*

Figyelmükbe és imáikba ajánlom az egyházmegye közelgő programjai közül a következőket:

**Szent Sebestyén emlékmise**

**2024. január 20-án** a Felsővárosi templomban 10 órakor Szent Sebestyén emlékmisét tartunk. Szent Sebestyén a legnépszerűbb szentek közé tartozott. Mint segítőszenthez fordultak hozzá pestis és más – embereket vagy állatokat pusztító – járvány idején. Január 20-án ünnepeltük a szent mártírt, aki Diocletianus római császár keresztényüldözései során ezen a napon halt vértanúhalált.

**Betegek Világnapja**

**2024. február 2-án** Urunk bemutatásának ünnepén, Gyertyaszentelő Boldogasszony napján, 17 órakor tartok koncelebrált ünnepi szentmisét a Székesegyházban. A Megszentelt élet világnapján együtt imádkozunk a szerzetesekkel, szerzetesnővérekkel, a Prohászka Imaszövetség tagjaival és a plébániákon működő közösségek és a lelkiségi mozgalmak képviselőivel.

Szeretettel várom imaszövetségünk tagjait egyházmegyénk programjaira!

Dicsértessék a Jézus Krisztus!

Spányi Antal

megyés püspök